[pic] | EUROOPA ÜHENDUSTE KOMISJON |

Brüssel 17.9.2007

KOM(2007) 525 lõplik

2007/0192 (CNS)

Ettepanek:

NÕUKOGU MÄÄRUS

millega muudetakse määrust (EÜ) nr 1338/2001, milles sätestatakse euro võltsimise takistamiseks vajalikud meetmed

(komisjoni esitatud)

SELETUSKIRI

Üldine taust

Nõukogu 28. juuni 2001. aasta määrusega (EÜ) nr 1338/2001[1] sätestatakse euro võltsimise takistamiseks vajalikud meetmed. Võltsimise takistamiseks on oluline võltsingud avastada ja tuvastada, ning seetõttu nõutakse määruse artiklis 6, et krediidiasutused ja teised asjaomased asutused kõrvaldaksid ringlusest kõik saadud euro pangatähed ja mündid, mille kohta nad teavad või mille suhtes neil on piisavalt põhjust uskuda, et need on võltsitud. Nad peavad need viivitamata üle andma pädevatele siseriiklikele asutustele.

Kõnealune kohustus on seotud krediidiasutuste ja teiste asjaomaste asutuste kohustusega tagada, et euro pangatähed ja mündid, mille nad lasevad ringlusesse, on ehtsad, ning nende kohustustega avastada võltsingud. Määruse 1338/2001 vastuvõtmist käsitlev komisjoni esialgne ettepanek sisaldas kõnealuste asutuste kohustust kontrollida võltsinguid, kuid sellekohast sätet ei võetud vastu peamiselt seetõttu, et puudusid euro pangatähtede ja müntide ehtsuse laiaulatusliku kindlakstegemise või võltsingute avastamise ühtsed ja tõhusad meetodid.

Pärast euro pangatähtede ja müntide ehtsuse tuvastamise meetodite uurimist avaldas Euroopa Keskpank võltsitud pangatähtede avastamise nõuandva raamistiku[2] ja komisjon võttis vastu soovituse euromüntide autentimise kohta[3]. Selle tulemusel on krediidi- ja muudele asjaomastel asutustel nüüd olemas ajakohased menetlused, mille abil on võimalik avastada võltsingud saadud pangatähtede ja müntide töötlemise teel enne nende ringlusesse tagasilaskmist. Riikide asjatundjate ning Euroopa institutsioonide ja asutuste aruteludel rõhutati, et on oluline vastu võtta õigusaktid, milles nõutakse ringlevate euro pangatähtede ja müntide ehtsuse kontrollimist.

Pangatähti ja münte kontrollitakse vastavalt seadistatud sortimismasinatega. Masinate seadistamiseks kasutatakse näidiseid, mille hulgas on nii ehtsaid kui ka võltsitud pangatähti ja münte. Seetõttu tuleb tagada, et kontrollimise kohtades oleks masinate seadistamiseks piisav hulk võltsitud pangatähti ja münte. Seetõttu tuleb lubada võltsitud pangatähtede ja müntide transportimist pädevate siseriiklike asutuste ning ELi institutsioonide ja asutuste vahel.

Määruse 1338/2001 artiklitega 4 ja 5 kohustatakse siseriiklikke võltsitud pangatähtede ja müntide analüüsikeskusi edastama võltsingute näidised vastavalt Euroopa Keskpangale ja komisjonile.

Praegu ei ole ELi tasandil lubatud võltsingute transportimine seadmete seadistamise eesmärgil. Võltsitud pangatähtede ja müntide transportimine, isegi kui selle eest pettusekavatsuse puudumise tõttu ei karistata, on objektiivselt siiski õigusrikkumine ja selle suhtes algatatakse kriminaaluurimine. Riikliku menetluse lihtsustamiseks tuleb seadmete seadistamiseks ettenähtud võltsitud pangatähtede ja müntide transportimiseks anda eraldi luba. ELi teised institutsioonid ja asutused on tunnistanud sellise transportimise lubamise vajadust ja Euroopa Keskpank on avaldanud selle kohta soovituse.[4]

Määruse 1338/2001 vastuvõtmise ajal tegutses Euroopa tehnika- ja teaduskeskus ajutiselt Prantsusmaa rahapaja juures. Komisjon andis talle haldus- ja juhtimisalast abi, kuid keskus tegutses komisjonist sõltumatuna. Seejärel asutati Euroopa tehnika- ja teaduskeskus komisjoni alalise osana (nõukogu otsus 2003/861/EÜ[5] ja komisjoni otsus 2005/37/EÜ[6]). Seetõttu võib välja jätta Euroopa tehnika- ja teaduskeskuselt komisjonile andmete edastamist käsitlevad sätted.

Nõukogu 28. juuni 2001. aasta määrusega (EÜ) nr 1339/2001[7] laiendatakse määruse (EÜ) nr 1338/2001 mõju ka nendele liikmesriikidele, kes ei ole eurot ühisrahana kasutusele võtnud. Määruse 1339/2001 artikli 1 kohaselt on need kaks määrust dünaamiliselt seotud. Õiguslikus mõttes tähendab see, et määruse 1338/2001 muudatusi kohaldatakse automaatselt ka nende liikmesriikide suhtes, kes eurot ei kasuta.

Muudatusettepanekud

Pidades silmas eespool toodud kaalutlusi, tehakse järgnevad ettepanekud:

1. Muuta artikli 4 lõiget 2 ja artikli 5 lõiget 2, eesmärgiga lubada võltsitud pangatähtede ja müntide transportimist määruse 1338/2001 artikli 2 punktis b määratletud pädevate siseriiklike asutuste ning ELi institutsioonide ja asutuste vahel.

2. Jätte artikli 5 lõike 4 kolmandast lausest komisjon välja viide komisjonile.

3. Lisada artiklisse 6 sõnaselgelt, et krediidi- ja teised asjaomased asutused on kohustatud kontrollima nende euro pangatähtede ja müntide ehtsust, mille nad on saanud ja mille kavatsevad ringlusesse tagasi lasta. Kontrollimine toimub vastavalt menetlustele, mille kehtestavad euro pangatähtede ja müntide kontrollimiseks vastavat Euroopa Keskpank ja komisjon. Asjaomastele asutustele nähakse ette tähtaeg, mille jooksul neil tuleb kohandada oma sisemist menetlust ja ajakohastada seadmed.

2007/0192 (CNS)

Ettepanek:

NÕUKOGU MÄÄRUS

millega muudetakse määrust (EÜ) nr 1338/2001, milles sätestatakse euro võltsimise takistamiseks vajalikud meetmed

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 123 lõike 4 kolmandat lauset,

võttes arvesse komisjoni ettepanekut[8],

võttes arvesse Euroopa Parlamendi arvamust[9],

võttes arvesse Euroopa Keskpanga arvamust[10]

ning arvestades järgmist:

(1) Nõukogu määruses (EÜ) nr 1338/2001[11] nõutakse, et krediidiasutused ja teised asjaomased asutused kõrvaldaksid ringlusest kõik saadud euro pangatähed ja mündid, mille kohta nad teavad või mille suhtes neil on piisavalt põhjust uskuda, et need on võltsitud. Asutustelt nõutakse nende viivitamatut üleandmist riigi pädevatele asutustele.

(2) On oluline tagada kõikide ringluses olevate euro pangatähtede ja müntide ehtsus. Nüüd on olemas menetlused, mille abil krediidi- ja teistel asjaomastel asutustel on võimalik kontrollida saadud pangatähtede ja müntide ehtsust enne nende ringlusesse tagasilaskmist. Enne ehtsuse kontrollimise kohustuse täitmaasumist ja nimetatud menetluste rakendamist vajavad asjaomased asutused aega oma tegevuse sisemiseks kohandamiseks.

(3) Euro pangatähtede ja müntide ehtsuse kontrollimiseks tuleb seadmeid vastavalt seadistada. Ehtsuse kontrollimiseks kasutatavate seadmete seadistamiseks on oluline, et kontrollimise kohtades oleks vajalikul hulgal võltsitud pangatähti ja münte. Seetõttu on oluline lubada võltsitud pangatähtede ja müntide transportimist pädevate siseriiklike asutuste ning ELi institutsioonide ja asutuste vahel.

(4) Nõukogu otsusega 2003/861/EÜ[12] ja komisjoni otsusega 2005/37/EÜ[13] on Euroopa tehnika- ja teaduskeskus on ametlikult asutatud komisjoni osana. Seetõttu võib välja jätta sätte, mis käsitleb andmete edastamist Euroopa tehnika- ja teaduskeskuselt komisjonile.

(5) Käesolev määrus kehtib ka eurot mittekasutavate liikmesriikide suhtes, kuna nõukogu 28. juuni 2001. aasta määruse (EÜ) nr 1339/2001 artikliga 1 laiendatakse nõukogu määruse (EÜ) nr 1338/2001 mõju nendele liikmesriikidele, kes ei ole eurot ühisrahana kasutusele võtnud.

(6) Seepärast tuleks määrust (EÜ) nr 1338/2001 vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Muudatused

Määrust (EÜ) nr 1338/2001 muudetakse järgmiselt.

1. Artiklit 4 muudetakse järgmiselt:

a) pealkiri asendatakse järgmisega:

„Võltsitud pangatähtede edastamise kohustus“;

b) lõike 2 lõppu lisatakse järgmine lause:

„Ringluses olevate euro pangatähtede kontrollimise hõlbustamiseks lubatakse võltsitud pangatähti transportida pädevate siseriiklike asutuste ning Euroopa Liidu institutsioonide ja asutuste vahel.“

2. Artiklit 5 muudetakse järgmiselt:

a) pealkiri asendatakse järgmisega:

„Võltsitud müntide edastamise kohustus“;

b) lõike 2 lõppu lisatakse järgmine lause:

„Ringluses olevate müntide kontrollimise hõlbustamiseks lubatakse võltsitud münte transportida pädevate siseriiklike asutuste ning Euroopa Liidu institutsioonide ja asutuste vahel.“

c) lõige 4 asendatakse järgmisega:

„Euroopa tehnika- ja teaduskeskus (ETTK) analüüsib kõiki uusi võltsitud euro mündi liike ja liigitab need. Selleks võimaldatakse ETTKle juurdepääsu EKPs säilitatavatele võltsitud euro müntide tehnilistele ja statistilistele andmetele. ETTK teaduskeskus edastab oma analüüsi asjakohased lõpptulemused pädevatele siseriiklikele asutustele ja Euroopa Keskpangale vastavalt viimase pädevusalale. Euroopa Keskpank edastab tulemused Europolile vastavalt artikli 3 lõikes 3 nimetatud kokkuleppele.“

3. Artiklit 6 muudetakse järgmiselt:

a) lõige 1 asendatakse järgmisega:

„1. Krediidiasutused ja kõik muud asutused, kes osalevad erialase tegevusena pangatähtede ja müntide sorteerimises ja jaotamises, sealhulgas need, kelle tegevus koosneb erinevas vääringus pangatähtede või müntide vahetamisest, nagu valuutavahetuskontorid, on kohustatud tagama, et kontrollitakse kõikide nende euro pangatähtede ja müntide ehtsust, mille nad on saanud ja mille nad kavatsevad ringlusesse tagasi lasta, ning et tuvastatakse võltsingud. Kontrollimine toimub vastavalt menetlustele, mille kehtestavad euro pangatähtede ja müntide kontrollimiseks vastavalt Euroopa Keskpank ja komisjon.

Esimeses lõigus nimetatud asutused on kohustatud kõrvaldama ringlusest kõik saadud euro pangatähed ja mündid, mille kohta nad teavad või mille suhtes neil on piisavalt põhjust uskuda, et need on võltsitud. Nad annavad need viivitamata üle pädevatele siseriiklikele asutustele.“

b) lõike 3 lõppu lisatakse järgmine lõik:

„Erandina lõike 3 esimesest lõigust võetakse käesoleva artikli lõike 1 esimese lõigu kohaldamiseks vajalikud seadused, määrused ja haldussätted vastu hiljemalt 31. detsembriks 2009. Liikmesriigid teatavad sellest komisjonile ja Euroopa Keskpangale.

Artikkel 2

Kohaldamine

Käesolev määrus kehtib nõukogu määruse (EÜ) nr 974/98[14] artikli 1 esimeses taandes määratletud osalevates liikmesriikides.

Artikkel 3

Jõustumine

Käesolev määrus jõustub […] päeval pärast selle avaldamist Euroopa Liidu Teatajas .

Brüssel, […]

Nõukogu nimel

eesistuja

[1] EÜT L 181, 4.7.2001, lk 6.

[2] Kättesaadav aadressil www.ecb.int.

[3] ELT L 184, 15.7.2005, lk 60.

[4] ELT C 257, 25.20.2006, lk.16.

[5] ELT L 325, 12.12.2003, lk 44.

[6] ELT L 19, 21.1.2005, lk 73.

[7] EÜT L 181, 4.7.2001, lk 11.

[8] ELT C […], […], lk […].

[9] ELT C […], […], lk […].

[10] ELT C […], […], lk […].

[11] EÜT L 181, 4.7.2001, lk 6.

[12] ELT L 325, 12.12.2003, lk 44.

[13] ELT L 19, 21.1.2005, lk 73.

[14] EÜT L 139, 11.5.1998, lk 1.